Izvršni odbor HNS je temeljem članka 43. i članka 44. St. 6. Statuta na prijedlog Komisije za ženski nogomet dana 26.08. 2025. usvojio

**P R O P O Z I C I J E N A T J E C A N J A**

**Hrvatskog nogometnog kupa za žene**

**Članak 1.**

U Hrvatskom nogometnom kupu za žene (dalje: HNK za žene) obavezno sudjeluju klubovi sudionici Magenta Prve HNLŽ i klubovi sudionici Druge HNLŽ .

**Članak 2.**

Način odigravanja odredit će Komisija za ženski nogomet preko Povjerenika za natjecanje, a na temelju prijava klubova.

Protivnici se u pravilu određuju polu dirigiranim ždrijebom vodeći računa o prostornoj udaljenosti sjedišta klubova.

Utakmice se u svim fazama natjecanja odigravaju po jednostrukom kup sustavu.

**Članak 3.**

Organizaciju utakmice osim za finale provodi klub domaćin.

Klub domaćin obvezan je poduzeti sve potrebne mjere za sigurnost sudaca i delegata te gostujuće ekipe, za vrijeme odigravanja utakmice i sve do napuštanja igrališta i sportskog objekta.

Klub domaćin je obvezan na svim utakmicama osigurati dežurno licencirano medicinsko osoblje i vozilo hitne pomoći koje mora biti u neposrednoj blizini igrališta i u slučaju potrebe obaviti prijevoz do zdravstvene ustanove. Utakmica neće početi dok se ne utvrdi prisutnost medicinskog osoblja i vozila hitne pomoći koji trebaju biti nazočni tijekom cijele utakmice.

**Članak 4.**

Svaki sudionik dužan je utakmice odigravati s najboljim sastavom.

**Članak 5.**

Prigodom svake utakmice predstavnici klubova obvezni su delegatu utakmice dati na uvid sportske iskaznice igračica.

**Članak 6.**

Klub - domaćin obvezan je delegatu utakmice pružiti svu pomoć pri sastavljanju zapisnika u sustavu COMET HNS-a i eventualnom saslušanju osoba.

**Članak 7.**

Klubovi sudionici mogu nastupiti samo s igračicama koje su pravilno registrirane i koje su stekle pravo nastupa na kup utakmicama najkasnije na dan odigravanja utakmice ovog natjecanja

**Članak 8.**

Pravo nastupa imaju sve pravilno registrirane igračice koje su navršile 17. godina života i koje su stekle pravo nastupa na prvenstvenim utakmicama, temeljem odredbi Pravilnika o statusu igrača i registracijama HNS-a.

Iznimno na prvenstvenim utakmicama mogu nastupiti i igračice koje su navršile 16 godina života i imaju valjani specijalistički liječnički pregled. Sa specijalističkim liječničkim pregledom koji vrijedi šest mjeseci igračica može nastupati sve dok je na snazi i u slučaju da je rok valjanosti redovnog pregleda istekao. Na utakmicama mogu nastupiti samo one igračice koje su proglašene zdravstveno sposobni. Rok valjanosti liječničkog pregleda vrijedi šest (6) mjeseci od dana obavljenog pregleda.

Klub za koji igračica nastupa obvezan je u sustav COMET upisati da je igračica liječnički pregledana i do kada vrijedi liječnički pregled (isto vrijedi i za specijalistički liječnički pregled). Ukoliko liječnik proglasi igračicu zdravstveno sposobnim za određeno vrijeme kraće od šest mjeseci, igračica može nastupati od dana upisa pregleda u sustav COMET do dana kada ističe određeno vrijeme upisa sposobnosti. Igračica koja nije liječnički pregledana, odnosno koja nije obavila liječnički pregled u određenom roku ili komoj je od strane liječnika zabranjeno igranje, kao i igračica kojoj liječnički pregled nije upisan u sustav COMET, ne može nastupiti na prvenstvenoj utakmici.

**Članak 9.**

Na prvenstvenim utakmicama nemaju pravo nastupa igračice koje se nalaze pod suspenzijom, kaznom zabrane igranja i automatskom kaznom zbog 4 opomene, odnosno igračice koje po posebnim propisima nemaju pravo nastupa. Automatsku kaznu zabrane igranja jedne kup utakmice nastalu zbog dobivene četiri (4) opomene, igračica izdržava na prvoj sljedećoj kup utakmici.

Disciplinski sudac putem Comet sustava obvezan je izvijestiti klub o igračicama koje su pod automatskom kaznom, a klubovi su obvezni Disciplinskog suca izvijestiti o broju opomena igračica koje se tijekom prvenstva registriraju za klub.

Predstavnici klubova obvezni su 60 minuta prije početka utakmice u zapisnik utakmice u Comet sustavu unijeti i ovjeriti popis igračica koje će nastupiti na utakmici U slučaju da nakon prijave liste igračica dođe do ozljede, ozlijeđenu igračicu na zagrijavanju koja je u zapisnik o utakmici upisana među igračice koje trebaju započeti utakmicu, može zamijeniti bilo koja upisana zamjenska igračica. Službeni predstavnik kluba momčadi, čija se igračica ozlijedila, mora o tome obavijestiti delegata utakmice koji će potom obavijestiti suca i službenog predstavnika suparničke momčadi, te osigurati da se putem službenog razglasa o tome obavijeste sve osobe na stadionu. Zamjenska igračica koja započinje utakmicu ne može se nadomjestiti drugom zamjenskom igračicom u Zapisniku o utakmici, a broj dozvoljenih zamjena tijekom igre ostaje nepromijenjen. Ozlijeđena igračica više nema pravo nastupa za svoju momčad u nastavku utakmice.

**Članak 10.**

Na utakmicama HNK-a za žene dozvoljen je nastup tri (3) igračice sa stranim državljanstvom.

Stranim državljankama ne smatraju se igračice koje imaju dvojno državljanstvo od kojih je jedno hrvatsko te igračice državljanke država članica Europske unije i Europskog ekonomskog prostora.

**Članak 11.**

Utakmica može započeti ako obje momčadi imaju najmanje po sedam igračica.

Na utakmici se može izvršiti PET (5) izmjena igračica, u najviše TRI (3) navrata tijekom drugog poluvremena. U zapisnik utakmice može se upisati najviše SEDAM (7) zamjenskih igračica.

**Članak 12.**

Pobjednik na utakmicama koje se igraju po jednostrukom kup sustavu je ekipa koja u regularnom dijelu igre (90 minuta) postigne više zgoditaka. Ako po isteku regularnog dijela igre utakmica završi neriješeno pobjednička ekipa bit će utvrđena izvođenjem jedanaesteraca na način utvrđen uputama Međunarodnog Boarda (IFAB).

**Članak 13.**

Za svaku utakmicu natjecanja u HNK za žene povjerenik natjecanja u pravilu određuje delegata s liste delegata Supersport HNL-a, Supersport Prve ili Supersport Druge NL.

Delegat je dužan, pomoću sportskih iskaznica ili na drugi način utvrđen Pravilnikom o nogometnim natjecanjima obaviti osobnu i pojedinačnu identifikaciju svih igračica prijavljenih za utakmicu. Delegat je također dužan provjeriti licencu trenera i u zapisnik upisati da li je trener prisutan na utakmici.

Delegat je obvezan u COMET sustavu provjeriti ispravnost unosa podataka od strane predstavnika klubova o postavama ekipa i službenim osobama klubova, utvrditi identitet prijavljenih igračica i službenih osoba, dostaviti te popise sucima utakmice te da se s tim podacima upoznaju gledatelji putem razglasa te svi akreditirani predstavnici medija.

**Članak 14.**

Za sve utakmice HNK za žene imenovani Povjerenik za suđenje određuje suce i sutkinje s A liste Supersport HNL-a, Supersport Prve ili Supersport Druge NL, te liste pomoćnih sudaca Supersport HNL-a, Supersport Prve ili Supersport Druge NL.

Ako sudac koji je određen za suđenje utakmice ne dođe na teren u određeno vrijeme, a najkasnije 15 minuta poslije predviđenog početka, utakmicu će suditi prvi pomoćni sudac. U slučaju nedolaska prvog pomoćnog suca, utakmicu će suditi drugi pomoćni sudac.

U slučaju da na utakmicu ne dođe sudac, niti određeni pomoćni sudac, klubovi će se pismeno sporazumjeti da utakmicu vodi jedan od nazočnih sudaca koji ima najmanje zvanje “sudac”. U slučaju da klubovi ne postignu sporazum, delegat će odrediti koji će od prisutnih sudaca suditi utakmicu, što treba zapisnički zabilježiti.

Ako na utakmicu ne dođu niti suci, niti delegat, utakmica se neće odigrati.

**Članak 15.**

Sudac je obvezan u zapisniku o odigranoj utakmici u Comet sustavu ovjeriti unesene podatke o rezultatu utakmice, strijelcima, zamjenama igračica, opomenutim i isključenim igračicama ili službenim osobama kao i unijeti eventualnu prijavu protiv neposrednih sudionika utakmice, gledatelja ili kluba za prekršaje učinjene prije, za vrijeme i poslije utakmice. U slučaju potrebe na zahtjev ovlaštenih tijela HNS-a treba dostaviti i dopunsko izvješće.

**Članak 16.**

Utakmice se mogu igrati samo na terenu koji je podoban za igru. Da li je teren podoban za igru odlučuje sudac temeljem Pravila nogometne igre, a po prethodnom konzultiranja kapetana momčadi i delegata.

**Članak 17.**

Na terenu za vrijeme odigravanja utakmice zabranjen je bilo koji oblik reklamiranja.

Na mrežama, kutnim zastavicama ili vratima ne može biti izvješen reklamni materijal ili pribor (npr. kamere, mikrofoni i sl.). Također je zabranjena reprodukcija logotipa na travnatom dijelu terena za igru.

**Članak 18.**

Žalbe na utakmicu podnose se povjereniku natjecanja koji ih rješava u prvom stupnju. Žalbe po svim osnovama moraju se telefaxom ili e-mailom najaviti u roku od dva dana od odigravanja utakmice, a žalba s obrazloženjem u dva primjerka, s dokazom o uplaćenoj taksi, mora se dostaviti u roku od tri dana od dana odigravanja utakmice.

Ukoliko rok za ulaganje žalbe ističe u nedjelju ili na državni praznik, on se produžava za prvi naredni dan.

**Članak 19.**

Nepravovremeno najavljena ili podnesena žalba, ili netaksirana ili nedovoljno taksirana žalba odbacit će se rješenjem. Pri ocjeni pravovremenosti žalbe uzimat će se u obzir datum poštanskog žiga preporučenog pisma, odnosno novčane uplatnice.

**Članak 20.**

Odluka o podnijetoj žalbi donosi se najkasnije u roku od osam dana od dana prijema žalbe.

**Članak 21.**

Žalba na odluku prvostupanjskog tijela podnosi se Komisiji za žalbe, u roku od tri dana od dana prijema pisane odluke.

**Članak 22.**

Pristojbe na žalbu su u istom iznosu kao i na utakmicama Prve HNLŽ.

**Članak 23.**

Sve odigrane utakmice registrira povjerenik natjecanja, u roku koji omogućava nesmetano odvijanje natjecanja .

U slučaju da je na neku utakmicu uložena žalba, rok za registraciju utakmice produžuje se do donošenja odluke o žalbi, odnosno do konačnosti te odluke.

**Članak 24.**

Disciplinski prekršaji igrača i službenih osoba rješavaju se po odredbama Disciplinskog pravilnika HNS.

U prvom stupnju nadležan je Disciplinski sudac Magenta Prve HNLŽ. Žalba na prvostupanjsku odluku može se izjaviti Komisiji za žalbe u roku od osam dana od primitka pisane odluke.

Taksa na žalbu u istom je iznosu kao na utakmicama Magenta Prve HNLŽ.

**Članak 25.**

Prihode od utakmica ubire domaćin, koji podmiruje i sve troškove organizacije utakmice. Troškove organizacije finalne utakmice kao i financijske obveze prema službenim osobama podmiruje HNS.

**Članak 26.**

Utakmice ovog natjecanja mogu se igrati na igralištima koji u svemu odgovaraju propisima Pravila nogometne igre i koja su registrirana od strane nadležnog tijela te odgovaraju uvjetima natjecanja propisanim za Magenta Prvu ili Drugu HNLŽ.

Klub domaćin obvezan je osigurati nosila i potrebno osoblje za iznošenje ozlijeđenih igračica izvan terena.

**Članak 27.**

Klub domaćin obvezan je osigurati prostorije za provođenje doping kontrole. Prostorije sačinjavaju:

- prostorija za čekanje, koja mora biti opremljena hladnjakom s dozvoljenim pićima i čašama za piće,

- prostorija s radnom površinom za popunjavanje obrazaca i rad s uzorkom.

Pristup prostorijama i lokacija prostora za provođenje doping kontrole trebaju biti jasno označene natpisom DOPING KONTROLA.

**Članak 28.**

Klub domaćin obvezan je osigurati prostoriju za sastanak službenih osoba i predstavnika klubova, koji će se održati 60 minuta prije početka utakmice pod rukovodstvom delegata, a kojem obvezno prisustvuju:

- suci utakmice,

- predstavnici klubova,

- rukovoditelj osiguranja kluba domaćina

Na sastanku se obavlja provjera svih obavljenih zadataka u pripremi za odigravanje utakmice koji proizlaze iz odredbi Pravilnika o nogometnim natjecanjima, ovih Propozicija, Pravilnika o sigurnosti na nogometnim utakmicama , Zakona o javnom okupljanju i ostalih relevantnih odluka i propisa.

**Članak 29.**

Gostujuća ekipa dužna je poštovati boje dresova kluba domaćina.

Sve igračice koje nastupaju na utakmicama moraju imati vidljive brojeve, propisane veličine, na svojim dresovima. Brojevi na dresovima moraju se slagati s brojevima na popisu igrača u zapisniku o odigranoj utakmici.

**Članak 30.**

Za svaku utakmicu ovog natjecanja obavezno se sastavlja zapisnik o odigranoj utakmici, prema obrascu i uputama za popunjavanje obrasca za Magenta Prve HNLŽ. Delegat, suci i predstavnici obje ekipe obvezni su u zapisnik pravilno unijeti sve uputama propisane podatke.

**Članak 31.**

Prihode od utakmica HNK ubire domaćin koji podmiruje i sve troškove organizacije utakmice, plaća sve propisima utvrđene doprinose, kao i troškove službenih osoba i to:

- sucima – nadoknadu troškova prijevoza te naknadu za suđenje prema odluci Izvršnog odbora HNS-a

- delegatu – nadoknadu troškova prijevoza te naknadu za delegata prema odluci Izvršnog odbora HNS

 **Članak 32.**

**Finalna utakmica igra se na neutralnom terenu prema prijedlogu Komisije za ženski nogomet i prihvaćanju Odjela natjecanja HNS-a.**

Pobjednik natjecanja osvaja stalni pehar HNS-a na kome se upisuje ime pobjednika i godina te 30 zlatnih medalja za igračice i stručni stožer.

Finalistu HNK za žene pripada 30 srebrnih medalja za igračice i stručni stožer.

Službenim osobama finalne utakmice (četiri suca i delegat) pripada odgovarajuće obilježje HNS.

- za finalnu utakmicu troškove službenih osoba (taksa i puti trošak) podmiruje DOMAĆIN organizacije

- **klubovima finalistima HNK (oba kluba) na ime TV i Medijskih prava HNS osigurava po ispostavljenoj fakturi pobjedniku finala 3.000,00 eura**, **a sudioniku finala 2.000,00 eura.**

**DOMAĆIN FINALA kroz Ugovor o poslovnoj suradnji Pripada iznos od 15.000,00 eura**, a DOMAĆIN finala na svoj trošak mora osigurati sljedeće:

a) klubovima sa sjedištem udaljenim do 100 km od mjesta odigravanja u pravilu treba osigurati troškove prehrane, i dnevnog boravka

b) klubovima sa sjedištem udaljenim duži od 100 km od mjesta odigravanja treba osigurati smještaj na bazi punog pansiona i kasni izlazak iz hotela.

c) smještaj na bazi punog pansiona za suce, delegata i sve osobe iz organizacije HNS-a

d) Prema pismenom zahtjevu klubova finalista za dodatne potrebe, te odobrenju Odjela natjecjenja HNS i Povjerenika natjecanja DOMAĆIN FINALA treba iste obavezno ispuniti, a sve će biti navedeno kroz Ugovor o poslovnoj suradnji između HNS i DOMAĆINA FINALA.

 **Članak 33.**

Klubovi su se obvezni pridržavati odredbi Pravilnika o načinu korištenja medijskih i promotivnih prava HNS-a.

Za sve što nije predviđeno ovim Propozicijama važe odredbe Pravila nogometne igre, Pravila o nogometnim natjecanjima i ostalih pravilnika i propisa Hrvatskog nogometnog saveza.

**Članak 34.**

Ove Propozicije stupaju na snagu danom objave u službenom glasilu HNS-a.

Zagreb, 26.08. 2025. Predsjednik

 Marijan Kustić, v.r.